text: Sådan får du nyt gammelt tøj
  26 september 2015 kl. 09.34
  Byt dit aflagte tøj til "nyt" på Esbjergs første byttemarked. Sådan lyder opfordringen alle, der kommer forbi Sædding Centeret lørdag inden kl. 14.00.
  Esbjerg Tøjbyttemarked er i gang, og det handler om at give og tage. Kom med dit aflagte tøj og gå derfra med andres aflagte tøj.
  En af "kunderne" Rie Dons Rasmussen er kommet med otte stykker tøj og gjort sig et fund: En pink lille jakke i hør.
  - Se hvad jeg har fundet. Den er da sød, ikke? Jeg tror, jeg kommer igen senere i dag, siger hun til TV SYD.
  Lama Juma, projektleder for Byttemarked.nu, der fungerer som igangsætter for tøjbyttemarkeder i hele landet, er tilfreds med fremmødet.
  - Det ser ud til at blive en succes. Der er allerede nu 50 (30 minutter efter starten kl. 10, red.). Vi plejer at sige, at kommer der 100 på en hel dag i de byer, vi er i på Vestkysten, så er det en fin succes. Nu er det første gang, vi laver det her, så folk skal lige finde ud af, hvad det er. Mange tror, at det er en masse gammelt ragelse, men man kan sagtens finde meget fint mærkevaretøj, siger hun til TV SYD.
  